Świodki Jehowy – wyznaniowy zwiōnzek rachowany do restoracjōnizmu. Głoszōm uōne, co jedzinym Bogym je Jehowa a że niyskoro przińdzie Boże Krōlestwo na Ziymii, a terozki sōm "uostatnie czasy". Założyni we 1870 roku ôd Charlesa Russella. Rōżnice we doktrynie ze katolicyzmym. Świodki Jehowy ôdciepujōm nauka ô Trōjcy, wierzōm, co ino Jehowa je Bogym, Duch Świynty je uōnego "czynnōm mocōm" a Jezus bōł piyrw duchowōm istotōm, a niyskorzi nojwiynkszym ze ludzi. Ôdciepujōm apostolsko tradycyjo a wszyjstke nauki, kere niy pochodzōm ze Biblije. Niy ôbchodzōm żodnych świōnt krōm "Pamiōntki" śmiyrci Jezusa (roz do roku 14. Nisan podug żydowskigo kalyndorza). Niy ôbchodzōm tyż Godōw, skiż tygo, co niy ma we Bibliji nikaj pisane, co Jezus fajrowoł gyburstag. Ôdciepujōm niykere ksiyngi ze katolickigo kanōnu Biblije kej apokryfy. Wierzōm, aże po umarciu niy ma nic, aże do Ôstatycznygo Gerychtu po kerym prawe ludzie zmartwychwstanōm. Wierzōm, aże uōne prawe ludzie bydōm żywobyły na ôdnowiōnyj Ziymii na zowdy, a przińdzie na nij Boże Krōlestwo, kere je jedzinōm prawōm władzōm. Podug nich, do zgody ze Biblijōm, niy trza brać udziału we polityce skiż tego, co rzōndy ludzi i tak upadnōm. Uznowajōm tyż, co wroz ze Krystusym 144 tauzyny wybranych bydōm tworzyć rzōnd we Niebie. Uznowajōm, aże Jahwe lebo Jehowa je to prawe a jedzine Boże Miano. Majōm nakozane łazić ôd chałpy do chałpy a ôsprawiać ô Krōlestwie. Neczajta Świodkōw Jehowy (we polskij godce) Neczajta Świodkōw Jehowy (we ślōnskij godce) Neczajta Świodkōw Jehowy (we ślōnskij godce; jynzyk Cieszyńskigo Ślōnska)